b'\n_START_ARTICLE_\nK.V. de Fine Licht\n_START_SECTION_\nKarriere\n_START_PARAGRAPH_\nHan var s\xc3\xb8n af premierl\xc3\xb8jtnant i Fl\xc3\xa5den, senere lodsoldermand i Hals Mathias Kjeldsen de Fine Licht og Laura f\xc3\xb8dt Kabell. Licht blev uddannet t\xc3\xb8mrer p\xc3\xa5 Det tekniske Selskabs Skole 1919-23 og arbejdede derefter som arkitekt indtil 1929. Han bes\xc3\xb8gte USA 1922, Holland og Belgien 1924 og Frankrig 1925. _NEWLINE_Han var kontorfuldm\xc3\xa6gtig i statens tilsyn med h\xc3\xa5ndv\xc3\xa6rkerundervisningen 1929-35, blev fuldm\xc3\xa6gtig ved Christiansborg Slotsforvaltning 1935 og var slotsforvalter ved slottet fra 1943 til 1971. Under Bes\xc3\xa6ttelsen indgik han i en milit\xc3\xa6rgruppe knyttet til slottet (Region VI (K\xc3\xb8benhavn), O.2: Detachement Slotsholmen). Han var Kommand\xc3\xb8r af Dannebrogordenen og bar en lang r\xc3\xa6kke udenlandske ordener. I 1951 udgav han bogen Fra Absalons Borg til det tredje Christiansborg._NEWLINE_Han var sidel\xc3\xb8bende grafiker, fik i 1925 udgivet seks blade og udstillede fra 1931 grafiske arbejder p\xc3\xa5 Charlottenborg, p\xc3\xa5 Kunstnerforeningen af 18. novembers og p\xc3\xa5 Grafisk Kunstnersamfunds udstillinger. Han har illustreret H.C. Andersens Reise fra Kj\xc3\xb8benhavn til Rhinen (1955). Han er repr\xc3\xa6senteret i Den Kongelige Kobberstiksamling og Nationalmuseum._NEWLINE_Licht anvendte flere forskellige grafiske teknikker, bl.a. streg\xc3\xa6tsning, bl\xc3\xb8dgrundsradering, mezzotinte og farveradering. Hans motivkreds blev n\xc3\xa6sten altid hentet i det danske landskab.\n_START_SECTION_\n\xc3\x86gteskaber\n_START_PARAGRAPH_\nLicht blev gift f\xc3\xb8rste gang 14. februar 1930 i K\xc3\xb8benhavn med Ella Dorthea Lehm (14. juni 1902 i Horsens - 21. februar 1956 i K\xc3\xb8benhavn), datter af strandkontroll\xc3\xb8r Niels Richard Bakke Lehm og Marentze f\xc3\xb8dt Asmussen. Anden \xc3\xa6gtede han 2. juli 1957 i Stavanger Nikola Margarete "Maggi" Corneliussen (28. juni 1911 i Stavanger - 1998), datter af ingeni\xc3\xb8r S.C. Corneliussen og Anna f\xc3\xb8dt Andersen. _NEWLINE_Han er begravet p\xc3\xa5 Garnisons Kirkeg\xc3\xa5rd.'